ᱥᱮᱵᱟᱥᱴᱤᱭᱟᱱ ᱴᱩᱰᱩ

ᱥᱮᱵᱟᱥᱴᱤᱭᱟᱱ ᱴᱩᱰᱩ (ᱡᱟᱱᱟᱢ: ᱑᱗ ᱡᱩᱱ ᱑᱙᱖᱗) ᱫᱚ ᱵᱟᱝᱞᱟᱫᱮᱥ ᱨᱮᱱ ᱢᱤᱫ ᱤᱥᱟᱹᱭ ᱱᱟᱭᱠᱮ ᱠᱟᱱᱟᱭ ᱾ ᱒᱐᱑᱑ ᱨᱮ ᱯᱳᱯ ᱵᱮᱱᱮᱰᱤᱠᱴ ᱑᱖ ᱦᱚᱛᱮᱛᱮ ᱵᱚᱦᱟᱞ ᱟᱠᱟᱱ ᱥᱮᱵᱟᱥᱴᱤᱭᱟᱱ ᱫᱚ ᱫᱤᱱᱟᱸᱡᱽᱯᱩᱨ ᱨᱮᱱ ᱮᱭᱟᱭᱟᱱ ᱟᱨ ᱱᱤᱛᱚᱜᱤᱡ ᱵᱤᱥᱚᱯ ᱠᱟᱱᱟᱭ ᱾ ᱩᱱᱤ ᱫᱚ ᱵᱟᱝᱞᱟᱫᱮᱥ ᱨᱮᱱ ᱯᱩᱭᱞᱩ ᱥᱟᱱᱛᱟᱲ ᱵᱤᱥᱚᱯ ᱠᱟᱱᱟᱭ ᱾

ᱮᱛᱚᱦᱚᱵ ᱡᱤᱭᱚᱱ ᱟᱨ ᱥᱮᱪᱮᱫ
ᱥᱮᱵᱟᱥᱴᱤᱭᱟᱱ ᱴᱩᱰᱩ ᱢᱟᱨᱤᱱᱳ ᱟᱜ ᱡᱟᱱᱟᱢ ᱫᱚ ᱑᱗ ᱡᱩᱱ ᱑᱙᱖᱗ ᱥᱮᱨᱢᱟ ᱨᱮ ᱜᱟᱭᱵᱟᱱᱫᱷᱟ ᱦᱚᱱᱚᱛ ᱨᱮᱭᱟᱜ ᱪᱟᱸᱜᱩᱨᱟ ᱟᱹᱛᱩ ᱨᱮ ᱦᱩᱭ ᱞᱮᱱᱟ ᱾ ᱩᱱᱤ ᱫᱚ ᱟᱡᱟᱜ ᱛᱟᱞᱢᱟ ᱥᱮᱪᱮᱫ ᱥᱮᱱᱴ ᱯᱷᱤᱞᱤᱯᱥ ᱩᱥᱩᱞ ᱵᱤᱨᱫᱟᱹᱜᱟᱲ ᱟᱨ ᱪᱮᱛᱟᱱ ᱛᱟᱞᱢᱟ ᱥᱮᱪᱮᱫ ᱫᱚ ᱫᱤᱱᱟᱸᱡᱽᱯᱩᱨ ᱥᱚᱨᱠᱟᱨᱤ ᱵᱤᱨᱫᱟᱹᱜᱟᱲ ᱠᱷᱚᱱ ᱮ ᱯᱩᱨᱟᱹᱣ ᱞᱮᱫᱟ ᱾ ᱚᱱᱟ ᱛᱟᱭᱚᱢ ᱩᱱᱤ ᱰᱷᱟᱠᱟ ᱛᱮᱭ ᱪᱟᱞᱟᱣ ᱮᱱᱟ ᱟᱨ ᱱᱚᱴᱚᱨ ᱰᱮᱢ ᱠᱚᱞᱮᱡᱽ ᱨᱮᱭ ᱵᱷᱩᱨᱛᱤ ᱮᱱᱟ ᱾ ᱥᱮᱱᱴ ᱡᱳᱥᱮᱯᱷ ᱢᱟᱭᱱᱚᱨ ᱥᱮᱢᱤᱱᱟᱨᱤ ᱨᱮ ᱛᱟᱦᱮᱸ ᱠᱟᱛᱮ ᱩᱱᱤ ᱚᱸᱰᱮ ᱠᱷᱚᱱ ᱵᱮᱪᱟᱞᱟᱨ ᱚᱯᱷ ᱟᱨᱴᱥ ᱰᱤᱜᱽᱨᱤ ᱮ ᱦᱟᱢᱮᱴ ᱠᱮᱫᱟ ᱾ ᱛᱟᱭᱚᱢ ᱛᱮ ᱩᱱᱤ ᱦᱳᱞᱤ ᱥᱯᱤᱨᱤᱴ ᱢᱮᱡᱳᱨ ᱥᱮᱢᱤᱱᱟᱨᱤ ᱨᱮᱦᱚᱸᱭ ᱥᱮᱞᱮᱫ ᱞᱮᱱᱟ ᱾ ᱥᱮᱵᱟᱥᱴᱤᱭᱟᱱ ᱴᱩᱰᱩ ᱫᱚ ᱒᱐᱐᱓ ᱠᱷᱚᱱ ᱒᱐᱐᱗ ᱢᱩᱸᱫᱽ ᱨᱮ ᱨᱳᱢ ᱨᱮᱭᱟᱜ ᱯᱳᱱᱴᱤᱯᱷᱤᱠᱟᱞ ᱩᱨᱵᱟᱱ ᱡᱮᱜᱮᱫ ᱵᱤᱨᱫᱟᱹᱜᱟᱲ ᱠᱷᱚᱱ ᱢᱤᱥᱤᱭᱳᱞᱚᱡᱤ ᱨᱮ ᱰᱚᱠᱴᱚᱨᱮᱴ ᱰᱤᱜᱽᱨᱤ ᱮ ᱦᱟᱢᱮᱴ ᱞᱮᱫᱟ ᱾

ᱡᱤᱭᱚᱱ
ᱥᱮᱵᱟᱥᱴᱤᱭᱟᱱ ᱴᱩᱰᱩ ᱫᱚ ᱓᱐ ᱥᱮᱯᱴᱮᱢᱵᱚᱨ, ᱑᱙᱙᱙ ᱨᱮ ᱫᱤᱱᱟᱸᱡᱽᱯᱩᱨ ᱨᱮᱭᱟᱜ ᱢᱟᱨᱤᱭᱟᱢᱯᱩᱨ ᱯᱟᱨᱤᱥ ᱨᱮ ᱱᱟᱭᱠᱮ ᱞᱮᱠᱟᱛᱮ ᱠᱚ ᱵᱟᱦᱟᱞ ᱞᱮᱫᱮᱭᱟ ᱾ ᱒᱐᱐᱐ ᱨᱮ ᱩᱱᱤ ᱫᱚ ᱥᱮᱱᱴ ᱯᱷᱨᱟᱱᱥᱤᱥ ᱯᱟᱨᱤᱥ ᱨᱮᱱ ᱜᱚᱲᱚ ᱱᱟᱭᱠᱮ ᱮ ᱵᱮᱱᱟᱣ ᱮᱱᱟ ᱾ ᱢᱮᱱᱠᱷᱟᱱ ᱒᱐᱐᱓ ᱨᱮ, ᱩᱱᱤ ᱞᱟᱯᱷᱟᱝ ᱥᱮᱪᱮᱫ ᱞᱟᱹᱜᱤᱫ ᱵᱟᱝᱞᱟᱫᱮᱥ ᱨᱮ ᱵᱟᱹᱜᱤᱭᱟᱫᱟ ᱾ ᱒᱐᱐᱗ ᱨᱮ ᱥᱮᱵᱟᱥᱴᱤᱭᱟᱱ ᱴᱩᱰᱩ ᱵᱟᱝᱞᱟᱫᱮᱥ ᱛᱮ ᱨᱩᱣᱟᱹᱲ ᱠᱟᱛᱮ ᱯᱷᱟᱛᱤᱢᱟ ᱨᱟᱹᱱᱤ ᱪᱟᱨᱪ ᱨᱮᱱ ᱜᱚᱲᱚ ᱱᱟᱭᱠᱮ ᱞᱮᱠᱟᱛᱮᱭ ᱵᱟᱦᱟᱞ ᱮᱱᱟ ᱾ ᱒᱐᱐᱙ ᱛᱟᱭᱚᱢ ᱩᱱᱤ ᱰᱷᱟᱠᱟ ᱨᱮᱭᱟᱜ ᱦᱳᱞᱤ ᱥᱯᱤᱨᱤᱴ ᱢᱮᱡᱳᱨ ᱥᱮᱢᱤᱱᱟᱨᱤ ᱨᱮᱱ ᱵᱷᱟᱭᱤᱥ ᱨᱮᱠᱴᱚᱨ ᱞᱮᱠᱟᱛᱮᱭ ᱠᱟᱹᱢᱤ ᱟᱠᱟᱫᱟ ᱾

᱒᱙ ᱚᱠᱴᱚᱵᱚᱨ ᱒᱐᱑᱑ ᱨᱮ ᱥᱮᱵᱟᱥᱴᱤᱭᱟᱱ ᱴᱩᱰᱩ ᱫᱚ ᱯᱳᱯ ᱵᱮᱱᱮᱰᱤᱠᱴ ᱑᱖ ᱦᱚᱛᱮᱛᱮ ᱫᱤᱱᱟᱸᱡᱽᱯᱩᱨ ᱨᱮᱱ ᱮᱭᱟᱭᱟᱱ ᱵᱤᱥᱚᱯ ᱞᱮᱠᱟᱛᱮ ᱵᱟᱦᱟᱞ ᱮᱱᱟ ᱾ ᱒᱗ ᱡᱟᱱᱩᱣᱟᱨᱤ, ᱒᱐᱑᱒ ᱨᱮ ᱩᱱᱤ ᱫᱚ ᱡᱳᱥᱮᱯᱷ ᱥᱟᱞᱵᱷᱟᱰᱳᱨ ᱢᱟᱨᱤᱱᱳ ᱦᱚᱛᱮᱛᱮ ᱵᱤᱥᱚᱯ ᱞᱮᱠᱟᱛᱮ ᱩᱪᱷᱟᱹᱱ ᱞᱮᱱᱟ ᱾ ᱩᱱᱤ ᱫᱚ ᱟᱨᱦᱚᱸ ᱵᱟᱝᱞᱟᱫᱮᱥ ᱨᱮᱭᱟᱜ ᱠᱮᱛᱷᱚᱞᱤᱠ ᱵᱤᱥᱚᱯ ᱦᱮᱞᱢᱮᱞ ᱟᱨ ᱠᱟᱨᱤᱛᱟᱥ ᱵᱟᱝᱞᱟᱫᱮᱥ ᱨᱮᱱ ᱨᱟᱹᱥᱤᱭᱟᱹ ᱦᱚᱸ ᱠᱟᱱᱟᱭ ᱾

ᱵᱟᱨᱦᱮ ᱡᱚᱱᱚᱲ

ᱛᱷᱚᱠ: ᱥᱟᱱᱛᱟᱲ

ᱥᱟᱹᱠᱷᱟᱹᱭᱟᱹᱛ